UKEM แม่ว่านอนสอนง่าย
บริษัทขนาดเล็ก ยังไม่มีแผนลงทุนใหญ่โต ยอดขายทรงตัว ทำให้กำไรทรงตัวหรือเสื่อมถอยลง ส่งผลให้จ่ายเงินปันผลต่ำ และ ราคาหุ้นต่ำเตี้ย ใกล้เคียงกับบุ๊คแวลู ไร้คนเมินมองทั้งที่มีกำไรต่อเนื่อง....มีคำถามว่าจะทำให้นักลงทุนเลิกมองข้ามไปด้วยวิธีไหน
17 ม.ค. 2561

แฉทุกวันทันเกมหุ้น
บริษัทขนาดเล็ก ยังไม่มีแผนลงทุนใหญ่โต ยอดขายทรงตัว ทำให้กำไรทรงตัวหรือเสื่อมถอยลง ส่งผลให้จ่ายเงินปันผลต่ำ และ ราคาหุ้นต่ำเตี้ย ใกล้เคียงกับบุ๊คแวลู ไร้คนเมินมองทั้งที่มีกำไรต่อเนื่อง….มีคำถามว่าจะทำให้นักลงทุนเลิกมองข้ามไปด้วยวิธีไหน
คำตอบง่าย ๆ ….ไม่ต้องจ้างพีอาร์ให้สิ้นเปลืองสตางค์….เพิ่มทุนสิ แต่ต้องเพิ่มแบบมีศิลปะหน่อย เพราะ…..อย่างที่รู้กัน เรื่องนี้เสมือนดาบสองคม
สูตรสำเร็จก็ง่ายๆ ออกหุ้นปันผลสิ…ประหยัดทั้งเงิน ผู้ถือหุ้นก็ชอบ… เพราะได้ปันผลเป็นหุ้น ดีกว่าปันผลเป็นเงินสดไหนๆ…เพียงแต่ต้องระวังหน่อยเท่านั้น
คิดอย่างนี้ได้ก็สบายใจ ว่าแล้วผู้ถือหุ้นใหญ่ ตระกูล สุวรรณนภาศรี และ กรรมการบริษัท ยูเนี่ยน ปิโตรเคมีคอล จำกัด (มหาชน) หรือ UKEM บริษัทค้าเคมีภัณฑ์เก่าแก่ก็เลยจัดการลงมติฉลองปีใหม่ 2561 เสียเลย
นางสาวปิยะนันท์ สุวรรณนภาศรี ผู้ช่วยกรรมการผู้จัดการ UKEM เปิดเผยว่า ที่ประชุมคณะกรรมการบริษัทมีมติให้เสนอที่ประชุมผู้ถือหุ้นพิจารณาอนุมัติจ่ายปันผลเป็นหุ้นสามัญและเงินสด และเสนอพิจารณาอนุมัติออกและเสนอขายใบสำคัญแสดงสิทธิที่จะซื้อหุ้นสามัญของบริษัท ครั้งที่ 2 (UKEM-2) ให้กับผู้ถือหุ้นเดิม โดยกำหนดวันขึ้นเครื่องหมาย XD (ไม่รับสิทธิปันผล) และเครื่องหมาย XW (ไม่ได้รับวอร์แรนต์) ภายในวันที่ 7 ก.พ. 2561
ผลต่อเนื่องของมติดังกล่าว ทำให้ UKEM ต้องกำหนดเปิดประชุมวิสามัญผู้ถือหุ้นภายในวันที่ 31 ม.ค. 2561 เพื่อเสนอผู้ถือหุ้นพิจารณามีวาระสำคัญ 4 เรื่องพร้อมกันคือ
-ลดทุนจดทะเบียนของบริษัทจำนวน 193,101 บาท จากเดิมทุนจดทะเบียน 206,250,000 บาท เป็น 206,056,899 บาท โดยการตัดหุ้นสามัญที่ยังไม่ได้ออกจำหน่าย จำนวน 772,404 หุ้น มูลค่าที่ตราไว้หุ้นละ 0.25 บาท
-มีมติให้เสนอที่ประชุมผู้ถือหุ้นเพื่อพิจารณาอนุมัติการเพิ่มทุนจดทะเบียนของบริษัทอีก 62.5% เป็นจำนวน 128,785,562 บาท จากเดิมทุนจดทะเบียน 206,056,899 บาท เป็นทุนจดทะเบียนอยู่ที่ระดับ 334,842,461 บาท
-การเพิ่มทุนจะดำเนินการออกหุ้นสามัญใหม่จำนวน 515,142,248 หุ้น เพื่อรองรับการจ่ายหุ้นปันผล และการออก UKEM-W2 ทั้งนี้จะจัดสรรหุ้นเพิ่มทุนจำนวนไม่เกิน 412,113,798 หุ้น รองรับธุรกรรมการจ่ายหุ้นปันผล และอีกจำนวนไม่เกิน 103,028,450 หุ้น เพื่อรองรับการแปลงสภาพ UKEM-W2
-หุ้นปันผลดังกล่าว จะจัดสรรให้ผู้ถือหุ้นบริษัทในอัตรา 2 หุ้นเดิมต่อ 1 หุ้นปันผล คิดเป็นจำนวนเงินทั้งสิ้นไม่เกิน 103,028,450 บาท หรือคิดเป็นอัตราการจ่ายปันผล 0.125 บาทต่อหุ้น
อีกทั้งทางบริษัทจะดำเนินการจ่ายปันผลเป็นเงินสดในอัตราหุ้นละ 0.015 บาท หรือคิดเป็นจำนวนเงินไม่เกิน 12,363,414 บาท เพื่อรองรับการจ่ายภาษี หัก ณ ที่จ่าย ดังนั้นจากการจ่ายปันผลทั้งแบบหุ้นปันผลและเงินสดจะคิดเป็นอัตราหุ้นละ 0.14 บาท
-ออก UKEM-W2 จัดสรรแบบไม่คิดมูลค่าให้กับทางผู้ถือหุ้นเดิมในอัตรา 8 หุ้นสามัญเดิมต่อ 1 หน่วยใบสำคัญแสดงสิทธิ คิดเป็นจำนวนไม่เกิน 103,028,450 หน่วย กำหนดราคาใช้สิทธิ 0.5 บาท ในอัตราใช้สิทธิ 1 วอร์แรนต์ต่อ 1 หุ้นสามัญ มีอายุ 2 ปี
ฟังแค่นี้ก็อาจจะไม่มีอะไรตื่นเต้น แต่ความจริงแล้วซ่อนนัยเอาไว้เยอะ ไม่อย่างนั้น ราคาหุ้น UKEM หลังวันมีมติคงไม่กระฉูดยิ่งกว่า กินยาผิดซอง….ดันราคากันขึ้นมาเฉียดเพดาน 2.00 บาทหรอก
ดูจากเงื่อนไขแล้วที่จะจ่ายปันผลแค่ 0.14 บาท น่ะ มันต่ำเกิน เพราะข้อเท็จจริงสำหรับขาประจำด้านนี้ มีมากกว่าที่บอกมาแน่นอน
คิดง่ายๆ หากราคาหุ้นเดิมอยู่ที่แถว 1.70 บาท จ่ายปันผล 2 หุ้นเดิมต่อ 1 หุ้นปันผลใหม่ ราคาหุ้นใหม่ที่จะเข้าเทรดอย่างที่ว่า ต้องมีคนช่วยดัน….ขี้หมู ขี้หมา…..ก็น่าจะแถว 1.20 บาท สรุปแล้ว น่าจะปันผลมากถึง 0.60 บาท
แล้วถ้าหากรวมเข้ากับราคาวอร์แรนต์ UKEM-W2 ที่น่าจะเข้าเทรดในราคาอย่างต่ำ 0.70 บาท (หักจากผลต่างค่าแปลงสิทธิ 0.50 บาท) เท่ากับจ่ายปันผลในรูปวอร์แรนต์อีก 0.084 บาท
คิดสะระตะรวมกันแล้ว จ่ายปันผลปีนี้ เท่ากับประมาณ 0.70 บาทต่อหุ้น
หุ้นราคาไม่เกิน  2.00 บาท แต่จ่ายปันผลถึง 0.70 บาทต่อหุ้น คิดอย่างหยาบๆ แล้วได้ปันผลประมาณ 60% หรืออาจจะลดต่ำลงกว่านั้นได้ แต่….ใครบอกว่าต่ำ ยกมือขึ้น
เงียบกันไปหมด…คงคาดไม่ถึงว่า หุ้นตัวเล็ก แต่ใจใหญ่…แบบนี้จะมีในโลกทุนสามานย์อย่างนี้อีก
มิน่า….ไล่ราคาเพลิดเพลิน ไม่ยอมให้เกิด price dilution กันเลย
เอาเป็นว่า ใครไม่ชอบหุ้นปันผลสวยๆ อย่างนี้ (อาจจะจ่ายมากที่สุดของปีนี้เลยก็ว่าได้) อย่าเข้ามาในวงการตลาดหุ้นเลยดีกว่า….ตาบอดสี และตกคณิตศาสตร์เข้าขั้นรุนแรงจนน่าเวทนา
ไปบ้านนอกขายเต้าฮวย หรือปลูกกล้วยหอมขายเถอะ…รุ่งกว่าเล่นหุ้นแน่นอน
งานนี้ สอบถามผู้บริหารคนหนึ่งว่า “คิดได้ยังไงเนี่ย??”
คำตอบคือ ไหนๆ ก็ไหนๆ …จะให้กันแล้ว ต้องสุดๆ ให้ลือลั่นสนั่นทุ่งสีกันไปเล้ยยยยย…อย่าขี้เหนียวจนตกนรกดีกว่า
นักลงทุนที่ชอบไล่ราคาหุ้น คงจะจำชื่อ UKEM ไปอีกนาน
ส่วนคนที่ช่วงนี้ ยอมเสียค่าโง่ ไม่มีหุ้น UKEM ….หรือ บริษัทลูกกตัญญูอย่าง GIFT ที่เบิกร่องใหญ่กว่าหุ้นแม่ด้วยยุทธการ “ให้สุดๆ” ทำนองเดียวกันเมื่อ 2 ปีก่อนมาแล้ว…..ติดพอร์ต วันหน้าอย่ามาบ่นว่า “…รู้งี้…” อีกละกัน
จะบอกไว้ก่อน …ไม่ต้องอินไซด์ให้เสียของ
อิ อิ อิ